钦定古今图书集成/方舆汇编/职方典/第1365卷 > 《廉山堕泪碑》郑应科
## 钦定古今图书集成/方舆汇编/职方典/第1365卷 > 《廉山堕泪碑》郑应科

嘉靖壬戌秋，沧泉黄公由工部郎奉命来守廉，厥冬
十有一月抵任，逾年，癸亥冬十月丁卯卒于任。阖郡
士民莫不哭之恸。公榇既归，思公不可复也，因援岘
山故事，为《堕泪碑》，以寓哀慕之思。呜呼！公何以感人
一至此哉！按公驻车于廉，仅数月耳，其政泽未得遍
及于人。然廉人遽德公而哀慕若此者，知公之心之
爱且仁，而伤其所施之不竟也。先是廉郡藏靡固，忽
一夜为强贼逾城剽而夺之金，约一万七千馀两有
奇。又一日为一木工窃入，盗去金千馀两有奇。强贼
之剽也，所司苦于赔补，莫盈其数，乃议责军卒丁馀
及民户丁粮，各出金抵偿。地方人素穷敝，复重累，弗
堪也。及公至，始思为经久庇民之计，曰：“兹郡城内外，
民居索然，贼来何所利？所利者独郡藏之金耳。使吾
藏果坚，贼知不可夺，亦安所觊而来哉？”乃别创一藏，
屹居于郡治东区。其规画布置，皆心思独运。凿为深
窟方柜，所藏虽利斧莫施。外则筑土为窟洞，以通出
入，洞还而径隘，旋转纡盘，宛如《太极图》状，其出入仅
可容一人，馀以次继“铁关十数重，制甚牢缔，盖极天
下郡藏，无若是幽且坚者。”虽明遣数百馀贼人，从容
攻取，亦甚难为力，而终莫可窥矧仓卒间乎？于是一
时见者，皆谓公才智远过于人。即此一端，其潜寝奸
谋，福庇穷民，千百年受公之赐，以求免于劫夺抵偿
之害，功已耿耿不磨，尚安俟于其他也？惜乎工将就
而公遂告逝，无继之者，或亦有待欤。郡之狱囚，有拘
禁十馀年不得释，或冻馁者。公初至鞠之，皆曰：“贫苦，
赃赎莫办也。”公曰：“若然，则拘至何日已耶？”乃为檄请
于当路，悉蠲而遣之。一黠胥以其私擅笞狱囚，声彻
堂座，公呼至，几杖毙，因悬一鼓于狱，令囚有被害即
击以闻，于是囹圄肃然，禁者安生。其仁爱大率类此。
廉虽僻郡，士多秀慧，可进于上。公令学官举尤慧者
十数人，馆之空署，以其所得，日与之讲难，而勉厉其
课业，士皆摐摐然有兴焉。又选待试之童群于尚志
书院，分经择师，各课教之，无异其家之亲子弟也。郡
地濒海，且迩诸猺峒，盗贼时出没，或警报至，守土者
辄惊怖无措，张皇震呼，骇惑众心。公闻报，从容诘之
曰：“贼众几何？”报者约数以对。公佯言曰：“贼纵千人，吾
笔尤能横扫之，矧未及千，何惧焉？”乃叱之去。因密严
守备，或遣人蹑捕，城内外晏然若无事者。呜呼，公真
良师帅者耶！公为人端厚和直，情性宽爽，听断明决，
与人接，久谈无厌。善於戏谑，每喜登眺，多题咏于山
水杯酒间，或操琴敌奕为乐。胸次洒然，风度真有如
羊叔子者。尝语人曰：“人惟有所欲，故公庭喧扰，觉逐
逐日多事，缠系此身。苟无所欲，则此边壤果何事之
有，而不得与诸君一游憩谈笑也。”故放鹤亭及南亭
之胜，皆公所，常游咏终日焉。且衙居堂户，锁闭尤严，
私莫敢干。偶廉知一左右人欺骗，特寘重法，人咸凛
凛。自视事以来，凡赎金所入，悉贮公帑，分毫不入私
橐。卒之日，其家人莫能出一金营殓具，然后知公之
真无所欲，而摆脱尘套若此。嗟乎！使公在廉久而竟
其所施，则廉人所以蒙公之惠者，何有涯涘？而溘忽
遂寝。廉人之命薄，一至此，其真可为长太息也！今思
公不可再得，而共立此碑以志哀慕焉。则夫有过而
望之者，又宁无兴哭流涕，如襄阳百姓之于羊叔、子
瞻、高岘而潸然悲怆者耶？故亦名之为“堕泪碑。”匹之
于古，不嫌同徇众情也。公名文豪，别号沧泉，闽之龙溪人。嘉靖丙辰联擢进士第，其守廉也，年才三十有
六，而遂不幸，尤为人所深惜云。